钦定古今图书集成/明伦汇编/交谊典/第081卷 > 性理会通 > 《重与陆宾虞书》刘轲
## 钦定古今图书集成/明伦汇编/交谊典/第081卷 > 性理会通 > 《重与陆宾虞书》刘轲

“别韶卿已逾时，虽游处䜩赏不接，然予心未尝一日
去韶卿也。且京洛相去八百里，足以绝韶卿车辙马
迹，矧又自洛南而东，涉淮浮江，沿洄数千里，安得不
悒悒”西望邪？比予在辇下五六年，始不知韶卿。及知
韶卿，两心始亲，而形骸已相远。苟未能忘情，忍不酸
鼻出涕，为吾友之思邪？前陆掾来，得韶卿书，知韶卿
欲屈道以从人，求京兆解送，知韶卿道在与否，固不
在首解于京兆也。愚尝谓与游者道“韶卿肤未鸡，发
未鹤”，然其心甚老，脱一旦胁肩低眉，与诸子争甲乙
于县官，岂愚所谓甚老者邪？韶卿曾不是思也。愚所
谓首出者，谓四科首颜、闵，《三十世家》首太伯，《七十列
传》首伯夷，其为首出，岂不多邪？韶卿不首于是，而欲
首于何哉？仆又闻京兆等试，试官知与否，脱有知韶
卿人闻，乌有不心躬嘿礼，灵冠统待之邪？夫然，亦何
害，小伸于知己耳。不然，则东国绌臣，西山饿夫，微仲
尼，何伤为展季、伯夷矣。韶卿独不见既得者邪？岂尽
为颜子、太伯、伯夷，然幸韶卿熟思之，无以予不食太
牢为不知味者也。前月中两寄状，计必有达者。过重
阳，当决策东去，计韶卿无以予身远而不予思也。勉
矣。自爱策名春官，后当会我于贞山。